CELEX: 32019R0279
Language: lt
Date: 2019-02-18 00:00:00
Title: 2019 m. vasario 18 d. Tarybos įgyvendinimo reglamentas (ES) 2019/279, kuriuo įgyvendinama Reglamento (ES) Nr. 753/2011 dėl ribojamųjų priemonių tam tikriems asmenims, grupėms, įmonėms ir subjektams atsižvelgiant į padėtį Afganistane 11 straipsnio 4 dalis

19.2.2019   
               
               
                  LT
               
               
                  Europos Sąjungos oficialusis leidinys
               
               
                  L 47/4
               
            
         TARYBOS ĮGYVENDINIMO REGLAMENTAS (ES) 2019/279
         2019 m. vasario 18 d.
         kuriuo įgyvendinama Reglamento (ES) Nr. 753/2011 dėl ribojamųjų priemonių tam tikriems asmenims, grupėms, įmonėms ir subjektams atsižvelgiant į padėtį Afganistane 11 straipsnio 4 dalis
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. rugpjūčio 1 d. Tarybos reglamentą (ES) Nr. 753/2011 dėl ribojamųjų priemonių tam tikriems asmenims, grupėms, įmonėms ir subjektams atsižvelgiant į padėtį Afganistane (1), ypač į jo 11 straipsnio 4 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2011 m. rugpjūčio 1 d. Taryba priėmė Reglamentą (ES) Nr. 753/2011;
                  
               
                     (2)
                  
                  
                     2019 m. sausio 30 d. Jungtinių Tautų Saugumo Tarybos (toliau – JT ST) komitetas, įsteigtas pagal JT ST rezoliucijos 1988 (2011) 30 punktą, atnaujino informaciją, susijusią su dviem asmenimis, kuriems taikomos ribojamosios priemonės;
                  
               
                     (3)
                  
                  
                     todėl Reglamento (ES) Nr. 753/2011 I priedas turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 753/2011 I priedas iš dalies keičiamas taip, kaip išdėstyta šio reglamento priede.
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. vasario 18 d.
            
               
                  Tarybos vardu
               
               
                  Pirmininkė
               
               F. MOGHERINI
            
         
         
            (1)  OL L 199, 2011 8 2, p. 1.
      
      
         
            PRIEDAS
            Įrašai, susiję su toliau išvardytais asmenimis, pakeičiami šiais įrašais:
            
               „42)   Jalaluddin Haqqani (alias: a) Jalaluddin Haqani, b) Jallalouddin Haqqani, c) Jallalouddine Haqani).
               
                  Titulas: Maulavi. Įtraukimo į sąrašą priežastys: Talibano režimo pasienio reikalų ministras. Gimimo data: a) apie 1942 m., b) apie 1948 m. Gimimo vieta: a) Garda Saray sritis, Waza Zadran (Vaza Zadrano) rajonas, Paktia (Paktijos) provincija, Afganistanas, b) Neka (Nekos) rajonas, Paktika (Paktikos) provincija, Afganistanas. Pilietybė: Afganistano. Įtraukimo į JT sąrašą data: 2001 1 31.
               
                  Kita informacija: Sirajuddin Jallaloudine Haqqani, Nasiruddin Haqqani ir Badruddin Haqqani (miręs) tėvas. Mohammad Ibrahim Omari ir Khalil Ahmed Haqqani brolis. Jis yra vienas iš aktyvių Talibano lyderių. Manoma, kad yra Afganistano ir Pakistano pasienio teritorijoje. 2008 m. duomenimis – Talibano Miram Shah (Miram Šacho) šuros vadovas. Priklauso Zadran genčiai. 2010 m. liepos 27 d. baigta peržiūra pagal Saugumo Tarybos rezoliuciją 1822 (2008). 2018 m. rugsėjo mėn. duomenimis – mirė. Nuoroda į interneto svetainę, kurioje pateikiamas INTERPOLO – JT Saugumo Tarybos specialusis pranešimas: https://www.interpol.int/en/notice/search/un/1427400.
               
                  Papildoma informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:
               
               Jalaluddin Haqqani palaiko artimus ryšius su Mohammed Omar ir palaikė glaudžius ryšius su Usama bin Laden (miręs). Jis yra Sirajuddin Jallaloudine Haqqani, Nasiruddin Haqqani ir Badruddin Haqqani (miręs) tėvas ir Mohammad Ibrahim Omari bei Khalil Ahmed Haqqani brolis. Jis yra vienas iš aktyvių Talibano lyderių. Be to, 2007 m. per Jalaluddin Haqqani buvo palaikomi ryšiai tarp „Al Kaidos“ ir Talibano. 2008 m. birželio mėn. duomenimis, jis buvo Talibano Miram Šacho tarybos pirmininkas.
               Iš pradžių jis buvo „Mwalawi Hezbi Islami Party“ vadas Khost (Chosto), Paktika (Paktikos) ir Paktia (Paktijos) provincijose. Vėliau jis tapo Talibano nariu ir buvo paskirtas pasienio reikalų ministru. Žlugus Talibano režimui, kartu su Talibano ir „Al Kaidos“ grupuotėmis jis pabėgo į Šiaurės Vazyristaną ir pradėjo pergrupuoti nereguliarias kovotojų pajėgas kovai prieš Afganistano vyriausybę.
               Haqqani kaltinamas tuo, kad jis yra susijęs su Indijos ambasados Kabule sprogdinimu 2008 m. ir pasikėsinimu nužudyti Prezidentą H. Karzai anksčiau tais pačiais metais vykusio karinio parado metu. Be to, Haqqani dalyvavo 2009 m. vasario mėn. Kabule įvykdytame išpuolyje prieš ministerijos pastatus.
               Jalaluddin Haqqani yra Haqqani tinklo įkūrėjas.“
            
            
               „135)   Torek Agha (alias: a) Sayed Mohammed Hashan, b) Torak Agha, c) Toriq Agha, d) Toriq Agha Sayed).
               
                  Titulas: Haji. Adresas: Pashtunabad, Quetta (Paštunabadas, Kveta), Baluchistan (Beludžistano) provincija, Pakistanas. Gimimo data: a) 1960 m.; b) 1962 m., c) apie 1965 m. Gimimo vieta: a) Kandahar (Kandaharo) provincija, Afganistanas b) Pishin (Pišinas), Baluchistan (Beludžistano) provincija, Pakistanas. Nacionalinis identifikavimo Nr.: Pakistano – 5430312277059 (gautas nesąžiningu būdu, vėliau Pakistano vyriausybės panaikintas). Įtraukimo į JT sąrašą data: 2015 11 2.
               
                  Kita informacija: Labai svarbus vadas Talibano karo taryboje, dalyvauja renkant lėšas iš Persijos įlankoje įsikūrusių rėmėjų. Yra nuotrauka, įtrauktina į INTERPOLO ir JT Saugumo Tarybos specialųjį pranešimą. 2018 m. lapkričio mėn. duomenimis – mirė. Nuoroda į interneto svetainę, kurioje pateikiamas INTERPOLO – JT Saugumo Tarybos specialusis pranešimas: https://www.interpol.int/en/notice/search/un/5905294.
               
                  Papildoma informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:
               
               2014 m. pabaigos duomenimis, Torek Agha (Torek) yra vyresnysis Talibano vadovas, Talibano „Quetta shura\“ (Kvetos šuros) (regioninio organo, kuris vadovauja Talibano veiklai pietinėje ir vakarinėje Afganistano dalyse) narys; jis atliko tam tikrą vaidmenį renkant lėšas iš Persijos įlankoje įsikūrusių rėmėjų.
               2014 m. pabaigoje Torek priklausė grupei, atsakingai už Talibano vadovybės strateginį planavimą ir logistikos operacijas, taip pat buvo vienas pagrindinių vadų ir Talibano karo tarybos narių ir davė leidimą Talibano karinėms operacijoms bei padėjo jas rengti. Talibano karo taryba yra viena iš trijų vadovaujančio lygmens tarybų ir yra atsakinga už Talibano operacijų priežiūrą ir Talibano karinės vadovybės paskyrimų patvirtinimą.
               Kelerius metus Torek dalyvavo duodant leidimus nužudyti daug Afganistano vyriausybės pareigūnų ir genčių vyresniųjų. Be to, jau 2012 m. jis buvo vienas iš keturių vyresniųjų Talibano vadų, kurie davė leidimą panaudoti nenustatytos cheminės sudėties miltelius vyresniesiems Afganistano vyriausybės pareigūnams nužudyti.
               2011 m. viduryje gavęs Talibano vyresniojo vadovo nurodymą Ramadano metu keliauti į Saudo Arabiją su tikslu gauti išorės finansavimą, 2012 m. Torek ir keletas kitų Talibano Kvetos šuros narių kelionei į Saudo Arabiją ir kitas arabų šalis išrinko mulas, kad jie tiek iš Afganistano verslininkų, tiek iš kontrabandininkų rinktų finansines aukas Talibano naudai. 2012 m. pradžios duomenimis, Torek gavo auką iš nenustatyto arabų rėmėjo su nurodymu perduoti pinigus Afganistano Uruzgan (Uruzgano) provincijos Talibano šešėliniam gubernatoriui; pinigai buvo skirti nužudymams.
               2010 m. iš Persijos įlankos regione įsikūrusių rėmėjų Torek surinko Talibanui apytiksliai 4 mln. JAV dolerių, kurių daugumą jis atidavė savo kolegai vyresniajam vadovui ir Talibano lėšų rinkėjui Gul Agha Ishakzai (Gul Agha). Daugelio 2010 m. Torek atliktų Talibanui surinktų lėšų pervedimų Gul Agha sumos ir šaltiniai: 1 mln. JAV dolerių iš sąjungininkų Saudo Arabijoje, 2 mln. JAV dolerių iš rėmėjų Katare, Jungtiniuose Arabų Emyratuose (JAE) ir Saudo Arabijoje ir 600 000 JAV dolerių iš įvairių arabų rėmėjų; pinigai gauti lėšų rinkimui skirtoje kelionėje į Katarą.
               2009 m. pabaigos duomenimis, Torek turėjo 2 mln. JAV dolerių, gautų iš nenustatytų Kataro ir Saudo Arabijos rėmėjų ir skirtų Talibano Kvetos šuros iždininkui. Didelės aukos, kurias Torek surinko Talibano Kvetos šurai Ramadano metu, buvo laikomos nenustatytuose Pakistano bankuose; jas kontroliavo Talibano vyriausiasis iždininkas.
               2006 m. viduryje Torek įvairiems Talibano operacijų vadams skyrė Talibano kovotojų. Jis buvo vienas pagrindinių ryšius tarp Talibano vadovybės ir arabų kovotojų grupių, atvykstančių į Pakistaną ir Afganistaną kovoti su Tarptautinėmis saugumo paramos pajėgomis (ISAF), palaikančių asmenų.“